钦定古今图书集成/明伦汇编/氏族典/第459卷 > 《廖用贤尚友录》 > 魏胜
## 钦定古今图书集成/明伦汇编/氏族典/第459卷 > 《廖用贤尚友录》 > 魏胜

按《宋史魏胜传》：“胜字彦威，淮阳军宿迁县人，多智勇，
应募为弓箭手，徙居山阳。绍兴三十一年，金人将南侵，胜集义士三百，北渡淮，取海州，遣人谕诸县，皆定。
乃蠲租税，释罪囚，益募忠义，以图恢复。远近闻之响
应，旬日得兵数千。金主亮举兵渡淮，虑胜睨其后，分
军来攻，胜击败之。奏功授阁门祗候，差知海州，转阁”
门宣赞舍人，差充山东路忠义军都统制，仍知海州。
隆兴二年，以议和，撤海州戍，命胜知楚州。诏同刘宝、
刘敏措置盱眙军、楚州一带，胜专一措置清河口。时
和议尚未决，金人乘懈侵边，诈称欲运粮往泗州，由
清河口入淮。胜知其谋，欲御之，都统制刘宝以方议
和，不许。金骑轶境，胜率诸军拒于淮阳，矢尽救不至，
中矢堕马死。事闻，谥“忠壮”，官其二子郊武功大夫，昌
承信郎。